Begeleide konvooi dalk op pad na KZNArgieffoto Organisasies beraam tans planne om voorraad met ŉ konvooi veilig na geteisterde gebiede in KwaZulu-Natal te vervoer, aangesien die N3 nog nie oopgestel is ná gewelddadige onluste nie. Sou die N3 teen Sondag nog nie oopgestel word nie, sal voertuie deur middel van gewapende veiligheidswagte en lugsteun van Gauteng na KwaZulu-Natal begelei word. Skenkings vanaf welsynsorganisasies vir bejaardes en kinders sal ook deel van die konvooi uitmaak. Piet le Roux, uitvoerende hoof van Sakeliga, sê “gebeurlikheidsbeplanning” word in dié stadium gedoen, sou die beveiliging, herstel en skoonmaak van die N3 nie teen Sondagoggend voltooi wees nie. Die konvooi is ŉ gesamentlike inisiatief van die sakeorganisasies Sakeliga, Saai en Neasa, terwyl die sekerheidsbegeleiding deur die private militêre maatskappy Dyck Advisory Group verskaf sal word. “Voorbereiding word tans getref vir ŉ konvooi van tot 20 voertuie om Sondagoggend via alternatiewe roetes te ry, sou die N3 dan nog nie veilig wees nie.” Aanduidings uit die geteisterde gebiede is dat veral mediese voorraad en babavoedsel soos formulemelk benodig word. Le Roux sê ondernemings wat daarin belangstel om hul voertuie en vrag in die konvooi te laat reis, asook weldoeners wat voertuie of vrag wil stuur, kan Sakeliga hiér inlig. Deelnemende ondernemings moet wel gewillig wees om tot 10% van plek in hul voertuie beskikbaar te stel vir skenkings wat deur welsynsorganisasies na KwaZulu-Natal vervoer word. “Organisasies wat self voertuie wil skenk waarin hierdie voorraad vervoer kan word, word aangemoedig om dit te doen, aangesien ons beperkte vragkapasiteit vir noodlenigingsvoorraad vanaf welsynsorganisasies het. Dié skenkings, wat kos en ander noodsaaklike items vir ouetehuise en kinderhuise insluit, sal op ŉ sentrale punt op- en afgelaai word. Mense wat graag skenkings wil doen, word aangemoedig om dit deur welsynsorganisasies soos Helpende Hand te doen, aangesien dié organisasies reeds stelsels gereed het om skenkings behoorlik te koördineer.” Welsynsorganisasies wat aan die projek wil deelneem, word ook aangemoedig om self reëlings te tref om voorraad vanaf die sentrale verspreidingspunt in Durban op te laai en verder te versprei. Organisasies wat aan die projek wil deelneem, word versoek om Sakeliga by [email protected] te laat weet, sou hulle by die konvooi betrokke wou wees. Voornemende lede van die konvooi moet beskikbaar wees om Saterdag persoonlik te vergader om sodoende die reis te beplan.